לב טהור

לב טהור (בלועזית: Lev Tahor) היא כת המונה כארבעים משפחות (בין 200–300 נפשות) הפועלת כחצר חסידית. מייסדה ומנהיגה הרוחני היה שלמה הלברנץ. המרכז הישראלי לנפגעי כתות ופסק דין של בית המשפט לענייני משפחה מגדירים את הקהילה ככת. ב-2013 היגרו אנשי הקהילה לגואטמלה, ובאמצע 2017 היגרו חלקם למקסיקו. ב-8 ביולי 2017 טבע למוות מנהיג הכת ומייסדה שלמה הלברנץ בעת טבילה בנהר במקסיקו. ארז שלמה אלברנס, בן למשפחה חילונית. בנערותו החל בתהליך של חזרה בתשובה. הוא למד בישיבת איתרי שבירושלים, ובאמצע שנות ה-80 ייסד את ישיבת לב טהור בשכונת בית ישראל בירושלים. שם הקהילה נגזר מהפסוק ”לֵב טָהוֹר בְּרָא-לִי אֱלֹהִים וְרוּחַ נָכוֹן חַדֵּשׁ בְּקִרְבִּי” (תהילים, נ"א, י"ב). הלברנץ אימץ לעצמו את האידאולוגיה הקנאית של סאטמר, אם כי בפרשנות המחמירה ביותר שלה. סביב הלברנץ התקהלה קבוצת חסידים ואוהדים, שמספרם נאמד בכמאה משפחות. להלברנץ הייתה השקפה רדיקלית בנושא "שנאת הרשעים", לפיה גרס כי נתק מוחלט בין חרדים לחילונים הוא דבר רצוי, ובכלל זה ניתוק הקשר בין חוזרים בתשובה להוריהם החילונים, דבר שגרם למחלוקות רבות סביב ישיבתו ועקב עמדותיו. הלברנץ סבר שסכנה ודאית מרחפת על קיומה של מדינת ישראל משום שבעצם הקמתה עברו היהודים על שלוש השבועות, וכן בשל עבירות נוספות. בשנת 1990, ערב מלחמת המפרץ, יישם הלברנץ את משנתו וירד מישראל עם כארבעים מתלמידיו. לפי טענה שהועלתה על ידי העיתונאי זאב גלילי, הדבר נעשה בעקבות חקירה שנפתחה נגדו בחשד ליצירת קשר עם ארגונים אסלאמיים עוינים. הלברנץ הכחיש טענה זו ותלה את נסיבות ההגירה במניעים אידאולוגיים בלבד. כמו כן הועלו טענות כי חלק מתלמידיו של הלברנץ הוצאו מהארץ ללא ידיעת הוריהם באמצעות שימוש בדרכונים מזויפים. הלברנץ השתקע עם תלמידיו בבורו פארק שבניו יורק. לאחר מכן עבר לעיירה מונסי שמצפון לניו יורק. כעבור תקופה קצרה הסתכסך עם קהילת קאשוי. מקהילת קאשוי הושמעו טענות המייחסות להלברנץ פגמים מוסריים, בעיקר על רקע יחסי משפחה בין חברי הקהילה למשפחותיהם שבחוץ. בשנת 1993 הסתבך הלברנץ בפרשת הנער שי פימה, בן להורים חילונים, שנעלם להם, נכנס לכת וכן חזר בתשובה על ידי הלברנץ. הלברנץ הואשם בסיוע להיעלמות של פימה, והורשע בבית משפט בניו יורק. הוא נידון למאסר לתקופה שבין 4 ל-6 שנים. אולם, כעבור זמן קיצר בית המשפט לערעורים בניו יורק את תקופת מאסרו לשנתיים בלבד. עקב ההסתבכויות עם השלטונות בפרשת שי פימה, איבד הלברנץ, כיליד-ישראל, את מעמדו בארצות הברית, דבר שגרם לגירושו בחזרה למדינת ישראל בשנת 2000. הוא היגר לקנדה תחת בקשה למקלט מדיני, בטענה שהרשויות בישראל רודפות אותו. בית המשפט להגירה אישר את הבקשה. ממשלת קנדה ערערה על ההחלטה, אך בית המשפט הפדרלי אישר את החלטת בית המשפט להגירה. הלברנץ השתקע בעיירה סנט אגט, בה הקים את קהילתו אותה כינה "קריית רימנוב". אנשי הקהילה אימצו לעצמם מנהגים קיצוניים, בעיקר בתחום לבוש הנשים, כשהנשים והבנות לובשות שאל מגיל 3 המכסה את כל גופן מלבד את פניהן, הנובע מהשפעה של נשות השאלים. הלברנץ הנהיג בקהילה נישואי בוסר בסביבות גיל ארבע עשרה, ולפרקים הורה לבני קהילתו להתגרש על פי הכרעותיו. קיימת הפרדה מוחלטת בין גברים לנשים. כמו כן הקהילה מחמירה בתחום הכשרות ברמה שאינה מקובלת בקרב הציבור החרדי. בשנת 2012 גברה המודעות לקהילה בקרב הציבור הישראלי לאחר פרסום מספר תחקירים באמצעי התקשורת. באוגוסט 2012 פורסם בנושא תחקיר בן שני חלקים של העיתונאית אמילי עמרוסי בעיתון "ישראל היום". בנובמבר 2012 פורסם תחקיר בן שני פרקים בתוכנית "פנים אמיתיות" בהגשת העיתונאי אמנון לוי. צוות התוכנית ליווה את מסעו של אריה ספינר (לשעבר לבר) לקנדה במטרה למצוא את אמו ואחיו ולהתעמת עם מנהיג הקהילה שלמה הלברנץ. בשנת 2013 החלו שלטונות הרווחה של קוויבק לחקור טענות בדבר הזנחה, התעללות ונישואי בוסר כלפי ילדים בקהילה. בעקבות זאת הורה בית המשפט בנובמבר אותה שנה להוציא 14 ילדים משתי משפחות בקהילה ולהעבירם למשפחות אומנה. במקביל עזבו בני הקהילה באופן מאורגן את קוויבק ועברו לווינדזור ולצ'אטהם, בפרובינציית אונטריו, בנימוק שהשלטונות בקוויבק אינם מאפשרים להם לחנך את ילדיהם לפי אמונתם. ואולם, בית המשפט באונטריו פסק כי הפסיקה הקודמת חלה גם בפרובינציה זו. במרץ אותה שנה הועברו שמונה מבין אותם ילדים לאחריות שירותי הרווחה. הורים של שישה ילדים אחרים ניסו להבריחם לגואטמלה והם נתפסו בטרינידד. רוב חברי הקהילה עברו באמצע 2014 לעיירה סאן חואן לה לגונה שבגואטמלה. באוגוסט אותה שנה החליטה העירייה לגרש אותם משטחה בטענה שהם מנסים להפיץ את אמונתם הדתית. בשנת 2017 ניתנה פסיקה בבית משפט בישראל שקבעה כי הקהילה היא כת פוגענית. זאת במטרה למנוע יציאה מהארץ של קטינים שהוריהם ביקשו לעבור עימם לקהילה בקנדה. בספטמבר 2016, בעקבות פנייה של גורמים רשמיים בישראל ועדויות בדבר התעללות בילדים ובמבוגרים, פשטה המשטרה בגואטמלה על הבניין שבו מתגוררים אנשי הקהילה כדי לחקור את הטענות. אנשי הקהילה עזבו את גואטמלה סיטי ועברו לאזור מבודד יותר בגואטמלה. באמצע 2017 היגרה חלק מהקהילה למדינת צ'יאפס, מקסיקו. זמן קצר לאחר מכן, בערב שבת, 8 ביולי 2017, טבל הלברנץ בסמוך לאנשי קהילתו בנהר, וטבע למוות. לאחר פטירתו של הלברנץ תפס את מקומו בנו הבכור, נחמן הלברנץ. על פי פרסומים בתקשורת, תחת הנהגתו הפכה הקהילה לקיצונית אף יותר. הוא אסר על אנשיה לאכול מאכלי בשר, דגים ועופות. ילדים הופרדו מהוריהם ונכפו עליהם נישואי בוסר, ובין היתר הפעילה הקהילה משמעת בעזרת הלקאות פומביות. הבן המשיך את דרכו של אביו והחליט על נישואים וגירושים בתוך הקהילה. בסוף 2018 נמלטה שרה פייגא טלר, בתו של שלמה הלברנץ ואחותו של נחמן, עם חלק מילדיה לגואטמלה סיטי, לאחר שאחיה החרים אותה עקב אי-ציות לתקנון הקהילה. היא סיפרה בתקשורת על המשטר המתואר. בעקבות הבריחה עלו עדויות נוספות מפליטי הקהילה על המתחולל בה. בדצמבר 2018 פשטו שוטרים על מתחם הכת במקסיקו ועצרו כמה מאנשי הקהילה, בהם נחמן הלברנץ. העצורים הוסגרו לארצות הברית, בחשד שחטפו שניים מילדיה של טלר, שנמצאו בחזקתם. ב-29 במרץ 2021 פשטה שוב משטרת גואטמלה על מתחם הכת במטרה לעצור שלושה מאנשיה כדי להסגירם לארצות הברית. אחד מהם נעצר במקום. ב-2019 הגיע צוות של התוכנית "עובדה" לגואטמלה כדי לצלם כתבה על הכת שבמוקדה ישראל עמיר, אז בן 19. הוריו של עמיר חזרו בתשובה והצטרפו ללב טהור עם שבעת ילדיהם. ישראל נישא בגיל 17 לנערה בת 15 ונולד להם ילד. הוא יצר קשר מגואטמלה עם דודו ודודתו בישראל שטסו עם צוות התוכנית והצליחו בסופו של דבר לחלצו ולהביאו לישראל. במסגרת הצילומים חטפו אנשי הקבוצה את דודו של ישראל ואת הצלם, הכניסו אותם לתוך המתחם של הקבוצה ותקפו אותם במכות ובאבנים. הם חולצו כעבור מספר שעות בידי המשטרה המקומית. ב-2020 פורסם באתר כיכר השבת כי אנשי הקבוצה חוששים מ"מבצע ישראלי לחטיפת הילדים" ובעקבות כך הורו מנהיגיה שבמקרה כזה על כל ראש בית אב להרוג את ילדיו ובני משפחתו. ביולי 2021 פשטו על מתחם הכת שוטרים ממשטרת גואטמלה במסגרת מבצע משותף עם ה-FBI והאינטרפול הם עצרו זוג אחים, יואל וינגרטן ושמילי וינגרטן. הם הואשמו בין היתר בחטיפת קטינים. ביולי 2022 התפרסם תחקיר באתר האינטרנט החרדי כיכר השבת, ובו נטען כי הקהילה התפרקה וכי חברי הכת ומשפחות הכת התפזרו במדינות שונות. בספטמבר 2022 עצרה משטרת מקסיקו 17 מחברי לב טהור ששהו בסמוך לגבול עם גואטמאלה. אך חברי הכת ברחו מן הכלא בשעת לילה מאוחרת. ב-2018 הגישו אנשי הקהילה בקשה למקלט מדיני באיראן, בטענה כי הם נרדפים על רקע אמונתם. באוקטובר 2021 החלו אנשי הקבוצה לנסות להגיע לאיראן. הרשויות בישראל מנסות לסכל את המהלך, מתוך חשש שאיראן תשתמש בחברי הכת, שחלקם מחזיקים באזרחות ישראלית, כקלפי מיקוח להשגת מטרות מול מדינת ישראל. בדצמבר 2021 שודרה בתוכנית התחקירים הטלוויזיונית "עובדה" פרק שסיקר את המאמץ של אב שעזב את הכת להשיב לחיקו את ילדו. במהלך התיעודים הוצג כיצד חברי הכת עזבו את גואטמלה למקסיקו, ממנה המשיכו לטורקיה, אך בה מנעו מהם לעבור לכורדיסטן. לאחר מניעת המעבר של הקבוצה מכורדיסטן לאיראן, הטורקים החליטו לגרש את חברי הכת לרומניה, שגירשה אותם למולדובה, ממנה גורשו תוך פחות משבועיים. בינואר 2022 נצפו חלק מחברי הקהילה בעיר סרייבו שבבוסניה והרצגובינה. לאחר שהות של שלושה שבועות במדינה, ב-3 בפברואר 2022, בעקבות תלונות של התושבים, הקהילה היהודית המקומית ופרסומים בתקשורת המקומית שעסקו בכת, הקבוצה שמונה 37 חברים גורשה מהמדינה ועברה למונטנגרו השכנה. לפי המשרד לענייני זרים של מונטנגרו הקבוצה עזבה את המדינה עוד באותו היום לאלבניה. שבוע לאחר מכן עברה הקבוצה למקדוניה הצפונית. תחילה שהו חברי הכת בקומאנובו אך הם גורשו ועברו לסקופיה. לאחר זמן קצר, רוב חברי הכת חזרו לאלבניה, בתאריך 29 באוגוסט באו שוטרים לערוך חקירה במתחם הכת הנמצא במולדובה, כך שכנראה כיום הכת שוהה במולדובה. לב טהור, אתר קהילת לב טהור שי פוגלמן, סנט אגט, לב המאפליה || מה באמת קורה בחצר האחורית של "כת הטליבאן", באתר הארץ, 9 במרץ 2012 אמילי עמרוסי - שישבת, שלטון האימים של ר' שלמה, באתר ישראל היום, 10 באוגוסט 2012 הלברנץ התעלל בבנו וכלתו - הבן ברח והסאדיזם של כתתו שוב נחשפת, חדשות בקצרה מערכת, פנים אמיתיות: כת "לב טהור" חלק ראשון, באתר nana10‏, 5 במאי 2013 תחקיר "המערכת" על לב טהור, 31 באוקטובר 2016 שמעון איפרגן, ‏"אני כמו נח, מי שייכנס לתיבה שלי יינצל מהמבול", באתר ‏מאקו‏, 12 ביולי 2017 אשר הלפרין, בית המשפט קבע: לב טהור הינה כת פוגענית, באתר "לדעת", כ"ט בניסן תשע"ז שלי שמורק וקרן סיאורדיה, לב טהור, פרק 182, באתר בואי נדבר רצח, ‏18 במאי 2020 עובדה, לחלץ את ילדי כת לב טהור, באתר מאקו, ‏30 בדצמבר 2021 חיים גולדברג, כת "לב טהור" מתפרקת: משפחות מתפזרות ברחבי העולם, באתר כיכר השבת, 10 ביולי 2022 קהילת לב טהור, באתר המרכז הישראלי לנפגעי כתות גלי גינת‏, בית המשפט קבע: קהילת "לב טהור" - כת פוגענית הגובלת בהתעללות, באתר וואלה, 25 באפריל 2017 יואל קוריץ, "כשהם עוזבים את הכת, הקרקע נשמטת", באתר בחדרי חרדים, 12 ביוני 2013 איתמר אייכנר, דיווח: מנהיג כת "לב טהור" טבע למוות במקסיקו, באתר ynet, 8 ביולי 2017 בני בראון, היהדות החרדית והמדינה, כשיהדות פוגשת מדינה, המכון הישראלי לדמוקרטיה, 2015 אמילי עמרוסי, שלטון האימים של ר' שלמה, באתר ישראל היום, 10 באוגוסט 2012 אריאנה מלמד, אמנון לוי והכת החרדית: זוועות שחובה להראות, באתר ynet, 8 בנובמבר 2012 צביקה קליין, ביהמ"ש: ילדי "לב טהור" יועברו למשפחות אמנה, באתר nrg Radical Jewish group settles in Chatham, Windsor (With Video) | Windsor Star צביקה קליין, ילדי "לב טהור" הועברו לרשויות הרווחה, באתר nrg‏, 11 במרץ 2014 NATALIE A. SCHACHAR, Residents of small Guatemalan town want Jews to leave, באתר THE TIMES OF ISRAEL, ‏28 במאי 2014 (באנגלית) AFP, חרדים עזבו כפר בגואטמלה: "איימו בלינץ'", באתר ynet, 29 באוגוסט 2014 גלעד מורג, פסיקה ישראלית: "לב טהור" היא "כת פוגענית", באתר ynet, 25 באפריל 2017 יאיר אטינגר, הרשויות בגואטמלה פשטו על כפר הקהילה החרדית הקיצונית "לב טהור", באתר הארץ, 14 בספרטמבר 2016 קובי נחשוני, עכשיו זה סופי: גופת הרב הלברנץ זוהתה ונקברה, באתר ynet, 14 ביולי 2018 אהרן רוזנר הואשם בחטיפת שני ילדים בשבת, באתר בחדרי חרדים, 24 בדצמבר 2018 מנהיגי הכת "לב טהור" נעצרו במקסיקו, באתר ישראל היום, 20 בדצמבר 2018 יענקי פרבר, אהרן רוזנר הואשם בחטיפת שני ילדים בשבת, באתר בחדרי חרדים, 24 בדצמבר 2018 איתמר אייכנר, לבקשת ה-FBI: אחד מראשי הכת החרדית "לב טהור" נעצר בגואטמלה, באתר ynet, 20 במרץ 2021 עובדה, ‏להציל את ישראל, באתר ‏מאקו‏, 20 בדצמבר 2019 חיים גולדברג, ‏חשש בכת לב טהור; "כל אבא יהרוג את בניו", באתר כיכר השבת, 18 במרץ 2020 יענקי פרבר, פרטים חדשים: כך בוצע מעצרם של חוטפי הילדים מכת 'לב טהור', באתר בחדרי חרדים, 7 ביולי 2021 כת "לב טהור" מתפרקת: משפחות מתפזרות ברחבי העולם, באתר כיכר השבת, ‏2022-07-10 17 מחברי הכת החרדית "לב טהור" נעצרו במקסיקו, באתר ערוץ 7, 2022-09-27 חיים גולדברג, ‏בשעת לילה כל עצורי כת 'לב טהור' ברחו מבית המעצר בו שהו במקסיקו, באתר כיכר השבת, 29 בספטמבר 2022 איתמר אייכנר, פשיטה במקסיקו על "לב טהור": הבן הושב לאב שברח מהכת, באתר ynet, 27 בספטמבר 2022 דני מולכו, הכת החרדית "לב טהור" ביקשה מקלט מדיני באיראן, באתר חדשות 13, 22 בספטמבר 2019 יענקי פרבר, מטורקיה למולדובה: 'לב טהור' ממשיכים בנדודים, באתר בחדרי חרדים, 5 בנובמבר 2021 יענקי פרבר, 28 חברי כת 'לב טהור' גורשו ממולדובה; שניים הצליחו להימלט, באתר בחדרי חרדים, 15 בנובמבר 2021 צפו: חברי 'לב טהור' נצפו ביעד אירופאי חדש והאזרחים חוששים ומודאגים, באתר בחדרי חרדים, 27 בינואר 2022 אנשי 'לב טהור' יגורשו מבוסניה, באתר ערוץ 7, 2 בפברואר 2022 יענקי פרבר, חברי 'לב טהור' נכנסו למונטנגרו, אך המשיכו כבר למדינה הבאה, באתר בחדרי חרדים, 6 בפברואר 2022 יענקי פרבר, התושבים לא אהבו את נוכחות 'לב טהור' והם נדדו שוב, באתר בחדרי חרדים, 16 בפברואר 2022